Vermoorde se ma aan Ramaphosa: 'Jy het belowe' | Maroela Media
Pres. Ramaphosa gesels met Maria Clarke. Foto: Elmond Jiyane/GCIS
'n Ma wie se dogter vermoor is, glo dat geregtigheid sal geskied nadat pres. Cyril Ramaphosa haar besoek en hierdie belofte gemaak het.
Ramaphosa het Maria Clarke, ma van die vermoorde Angelique Clarke Abrahams, Vrydagmiddag by haar huis in Brookville in Oos-Londen besoek. "Geregtigheid sal geskied, ons sal seker maak daarvan," het Ramaphosa volgens Clarke aan haar gesê.
"Ek hoop net so, want die stelsel het haar reeds gefaal voor haar dood," het Clarke gesê met verwysing na die beskermingsbevel wat haar dogter kort voor haar dood teen haar vermeende moordenaar gekry het.
Abrahams is op 3 September dood nadat sy die vorige week in die hospitaal opgeneem is. Haar ma en seuntjie het by haar gewaak in die Cecilia Makiwane-hospitaal ná die aanranding.
Sy is in haar huis in Fynbos aangeval en glo verkrag. Marion Peake, 'n vriendin van Abrahams, het vroeër gesê Abrahams, 'n kontroleklerk, het ná 'n nagskof tuisgekom en die man in haar huis aangetref. Hy was goed aan haar bekend.
Ná die aanranding is haar vermeende aanvaller glo met die seuntjie by die huis uit. Die man het die kind ná die aanval by sy ouma gaan aflaai en verdwyn. Ná verskeie oproepe op sosiale media uit die gemeenskap – dat hy hom ter wille van sy eie veiligheid aan die polisie moet gaan oorgee – het hy dit gaan doen.
'n Buurvrou van Abrahams het onraad gemerk nadat die man en seuntjie by die huis uit is, en het na Abrahams in haar huis gaan soek. Sy het haar ernstig beseer daar aangetref.
Die 30-jarige man wat Abrahams glo vermoor en verkrag het, het reeds in die hof verskyn. Die saak teen hom is uitgestel tot Oktober en hy bly intussen in aanhouding. Sy naam word weerhou totdat hy gepleit het aangesien hy op 'n seksuele aanklag teregstaan.
Volgens Clarke is haar dogter dae voor die noodlottige aanranding deur dieselfde man aangerand en is hy toegesluit. "My dogter het egter vir my kom sê dat hy vir net sowat drie uur agter tralies was en toe vrygelaat is."
Abrahams se seuntjie is volgens Clarke baie getraumatiseer en "huil heeltyd". Die regering het ook tydens die besoek beloof om dié week vir hom berading te reël.
Intussen hoop Clarke dat die saak spoedig afgehandel en geregtigheid vir haar dogter sal geskied.
Ramaphosa het Vrydag vir Clarke asook die families van Uyinene Mrwetyana en Leighandre Jegels besoek. Dít nadat hy die vorige aand die land in 'n nasionale voorafopgeneemde televisie-uitsending oor onder meer aanvalle teen vroue en kinders toegespreek het.
Ramaphosa het gesê geweld teen vroue is nie 'n vroueprobleem nie. Dit is 'n mansprobleem. "Dit is nie net 'n nasionale krisis nie, maar 'n misdaad teen menslikheid. Dit maak nie saak wat 'n vrou dra, doen, sê of waar sy loop nie, sy het die reg om veilig te wees," het Ramaphosa gesê, en ordentlike mans lof toegeswaai.
Hy het ook verskeie noodmaatreëls aangekondig, waaronder die openbaarmaking van die register van seksuele oortreders en strenger minimumvonnisse vir mans wat vroue of kinders aanrand, verkrag of vermoor.
Angelique Clarke Abrahams Cyril Ramaphosa In die nuus Oos-Londen
Amy-Leigh-saak: Hofsaal stampvol vir verskyning
2 dood ná chaos weer in Jhb-middestad uitbreek
Dis nie 'n mansprobleem nie dis 'n regerings probleem wat nie wet en orde kan handhaaf nie.
Dame die land rou saam met jou oor die verlies van jou dogter.
Moet egter NIKS van cyril verwag nie, cyril promises is net promises en niks meer nie.
Baie sterkte vir julle familie.
Hy gee hom oor vir sy eie veiligheid ? Hy moet vrygelaat word en vir sy eie veiligheid sorg.Maak net seker sy gevreet word groot op lampale gesit.
Hoekom het die buurvrou die seuntjie vir man gegee in die eersteplek? Sy moes tog geweet het van die beskermings bevel? Sy moes ook mos vir die Ma gewaarsku het dat die man was by haar huis om die seuntjie te kom haal?